钦定古今图书集成/方舆汇编/职方典/第1320卷 > 《风采楼记》明·陈献章
## 钦定古今图书集成/方舆汇编/职方典/第1320卷 > 《风采楼记》明·陈献章

宋仁宗朝除四谏官，其一人余襄公是也。蔡君谟诗
曰：“必有谋猷俾帝右，更加风采动朝端。”弘治十年春，
韶守钱君镛始作风采楼，与唐张文献风度楼相望。
襄公之十八世孙英走白沙，征文以表之。夫自开辟
达唐，自唐达宋，不知其几千万年。吾瞻于前，泰山北
斗曲江公一人而巳耳；吾瞻于后，泰山北斗，公与菊
坡二人而巳耳。噫士生于岭表，历兹年代之久，而何
其寥寥也！然则公风采，世人争先睹之为快，若凤凰
芝草，不恒有于天下可知矣。如公之才，得行公之志，
所谓障百川而东之，回狂澜于既倒，公固有之。公有
益于人国也大矣。虽然，一谏官岂能尽公哉？颜渊问为邦，孔子斟酌四代礼乐告之。颜渊处士也，何与斯
理邪？居陋巷以致其诚，饮一瓢以求其志，不迁不贰，
以进于圣人。用则行，舍则藏，微颜子、孔子作《春秋》之
旨，不闻于后世矣。故后之求圣人者，颜氏其的乎？时
乎，显则显矣；时乎，晦则晦矣。语默出处惟时，夫岂苟
哉？英乎勉诸，毋曰“襄公可为也，圣人不可为也。”弘治
十年冬十二月壬子